R5dwMg/zh-wiki-yue-long huggingface dataset:
《怎樣打飛機》係由中國人民解放軍廣州軍區司令部出版嘅作戰手冊，封面寫住係1965年2月15號出版，本書係教人點樣用輕型武器去將啲戰機射落嚟。2006年，有中國大陸網友貼咗呢本嘢個封面入討論區，引起好多人討論，同埋喺度估入面啲嘢係乜，因為喺廣東話入面，「打飛機」係「手淫」嘅代詞。
同其它嘅4號綫嘅高架站一樣，呢個站嘅外觀方面，好似帶有橢圓形兼打橫嚟嘅柱嘅樣，有啲似個琶洲嘅會展中心噉。但佢有個地方同琶洲嘅會展中心唔一樣嘅係，呢個站嘅最頂嗰個光棚，兩邊係垂直錯開咗，冇連埋一齊嘅，而且車站嘅出面都冇大隻字印住個站名響度。
另外，喺呢個站嘅南邊偏西冇幾遠嗰度有條存車線響度，如估海傍站到金洲站嗰橛搞出咗冬瓜豆腐嘅話，去金洲嗰邊啲車就先喺去金洲嗰邊嘅月台清嗮客先，跟住入去存車線嚟準備調頭。之後部車就入呢個站去黃村嗰邊嘅月台嚟返轉頭。
喺2012年3月6號，因為嗰日朝早6點21分喺呢個站附近嘅京珠高速公路嗰度發生咗單好嚴重嘅車禍。後嚟有人將呢單嘢報咗畀差佬之後，差佬同消防馬上嚟到發生嗰單交通事故嗰度，重將現場都封鎖埋。而呢個站附近嗰80米入面都唔畀人入嚟，而停喺呢度附近啲車都俾差佬當成市民揸嗮出去。
而嗰日9點21分，石碁地鐵站嘅工作人員就爲咗地鐵站嘅安全，佢將呢個站臨時封咗，重喺入站口棟咗嚿牌話唔畀入站。係因為發生車禍嗰度冧咗嘅槽罐車離呢個站凈得30米到而馬上疏散呢個站入面準備坐車同入站啲乘客，同時4號綫嘅雙向列車改成唔停呢個站。
喺10點20分，石碁地鐵站嘅冚唪唥扶手電梯、專用𨋢同埋閘機都唔逳得，甚至連站入面嘅電器都唔例外。而上晝11點15分，呢個站啲人都好似趕鴨噉趕，全部走嗮佬，去到警戒線出面。一直到中午12點44分，槽罐車俾工程車拖走咗之後，呢個站先至恢復返正常營運。
呢個站係家吓距離蓮花山景區最近嘅地鐵站，因為呢個站冇幾遠就係個巴士站，入面有可以直接去蓮花山嘅巴士，喺石碁嗰邊住嘅居民嚟講，喺節假日且天晴、或觀音誕嗰日，成日都有好多去蓮花山嗰邊嘅人喺呢個站落車，跟住轉巴士去蓮花山嗰頭。
係中國廣東省廣州市嘅一間地下商場，喺2008年起好，位置喺天河區體育西路4號南邊。成個商場連接廣百、天河城、購書中心、維多利廣場同地鐵出入口。佢同流行前線、江南新地商業街一樣，係畀後生仔女買衫褲嘅地區，但比流行前線高檔啲。
《射鵰英雄傳之九陰真經》係香港電視廣播有限公司古裝劇集，由張智霖、姜大衞、梁珮玲、顧美華、翁杏蘭、關寶慧、許秋怡、朱鐵和、羅樂林、王偉、劉江、江漢、廖啟智主演，監製潘嘉德。呢套劇喺1993年喺翡翠台首播，一共20集。
船底座係家下八十八西洋星座之一。佢響天球南部，佔天球面積494平方度。地球北半球來講，船底座係冬天嘅星座，即係冬夜會見到。肉眼可以睇到大概110粒星。有一到四等星25粒，即係有1等星1粒、2等星3粒、3等星3粒、4等星18粒。
1983年，當時由澳門新福利公共汽車有限公司前身澳門福利公共汽車股份有限公司成立，路線由內港碼頭來回外港碼頭，係澳門第一條提供全部冷氣巴士服務嘅巴士線，由四架啱啱投入服務嘅「五十鈴」JCR460ZZ型單層巴士嚟行。
2010年8月21號，交通事務局檢討實施咗三個月嘅新馬路公交專道之後，為咗避免所有巴士集中嗮永亨銀行出面嘅巴士站上落客搞到，阻住巴士埋站同出站，同埋希望增加新馬路西段嘅人流，改善做生意嘅環境，所以取消停永亨銀行門口出面嘅巴士站，改停設響金碧文娛中心出面嘅新巴士站。
2016年11月18號，因應路面實際情況同客流，安排部分班次，以跳站形式嚟行，如果關閘周邊馬路塞車嚴重嗰時，由關閘總站開出之後改行其他唔塞馬路，跳到「東北大馬路/廣華」站之後續返原線嚟行，維持返之後嘅班次穩定。
成立初期呢條線以冷氣豪華巴士線定嘅收費比普通線貴，加埋呢條線基本同10號重疊，令到客流偏低。後來兩條線因為熱狗巴士全部退役之後，價錢完全一樣，但係班次對比10號都係好疏，客流都係冇咩起色，之後重派埋三菱Rosa小巴嚟行。
但係經過多次調整同延長，令到呢條線響新口岸一帶來回黑沙環同關閘有獨市位，加埋賭權開放同人口增加，客流開始上升。雖然呢條線響新馬路有10號、10B同黑沙環有18號嚟爭同埋班次夠密做優勢，但係呢條線嘅作用除咗疏導3號主線巨大客流之外，重有新口岸一帶來回黑沙環同關閘嘅獨市位。
有遊客會利用呢條線更快噉去到金沙等地方，就算其他都影響唔到客量，繁忙時間都可以班班爆棚，變成澳門嘅主要巴士線，用車逐步使用九到十米中巴嚟行，提高載客量。另外，響港澳碼頭到葡京之間同12號有一啲路段重疊，但係12號要去水坑尾先到黑沙環，而呢條線經友誼馬路之後直達黑沙環，加埋12號根本唔去黑沙環新填海區，只係到祐漢，所以威脅唔到呢條線客量。
原名柴灣仔，皆因地近柴灣。英文柴灣初時唔寫做 Chai Wan，或口音，或誤聽，寫做 Sai Wan。柴灣仔就半音半意，繙成 Little Sai Wan。及後師爺不明所以，將佢倒繙做小柴灣、小西灣。
小西灣一帶原本係英國情報中心。1947年，英國同埋美國、澳洲、加拿大、新西蘭簽署聯合收集情報嘅協議。因此，英軍喺小西灣起咗成個遠東最大規模嘅情報中心，監聽中國無線電通訊。到咗1980年代，香港將會鐵定會交畀中華人民共和國，英軍就將成個情報中心拆到渣都無淨。
去到1980年代，因為要起地下鐵路，柴灣市區嘅徙置大廈要拆，政府為咗安置呢班居民，加上應付日益膨漲嘅市區人口，所以決定開發小西灣。當時政府見小西灣個小西會令人諗起屌屄兩個性器官兼粗口字，唔係咁好聽，所以建議過改名做小柴灣，但因為當地居民反對，所以幾年後小西灣邨落成，將個名改返做小西灣。
小西灣由於好近鯉魚門，環境極佳，所以政府就喺當地起居屋來賣，樓盤包括富景花園、富怡花園同富欣花園等。而對海皮一塊地，更加引到大型地產發展商信和置業來投，喺1997年佢用咗118億港紙投到，起咗豪宅藍灣半島。
錫安堂係中國廣東省廣州市嘅其中一間天主教嘅教堂，喺越秀區人民中路392號嗰邊。北邊靠住廣州市中小學衛生監督所同廣州市婦嬰醫院，南邊靠住廣州市第廿四中學。呢間教堂喺1935年逳手起，一直到1936年2月先至起好。
1947年，錫安堂加入咗中華基督教會廣東協會。到咗1960年之後，中華基督教會嘅萬善堂、七株榕堂，禮賢會嘅大德堂，救世軍嘅西華隊堂同埋基督徒集會嗰邊都一齊合併嗮，去到錫安堂嗰邊搞聯合禮拜。雖然話喺1966年嘅文化大革命，因為破四舊嘅關係先至搞到錫安堂閂咗門，但喺1980年9月21號就重新恢復返宗教活動。
創辦人之一曾達恩同時亦身兼創作總監及演員等多個身份，曾表示當初成立頻道係為左可以保持自己創作嘅初衷，以每年一條短片嘅形式令自己保持創作。於2016至2017年間，曾達恩同其他四、五個初始成員將「啱Channel」正式成立為公司。
呢個墳墓係西亞嘅阿剌伯式建築，出面嘅圓中間係空嘅，好似個懸鐘噉。而陵墓有門口可以入去都得，室內啱好就係宛葛思嘅墳墓，而啲人就成日喺墓室入面讀經，而且重鬼咁大聲到好似個音箱播DISCO音樂噉，所以呢度成日俾人話成「響墳」。
喺唐貞觀年間，嗰時有40位波斯佬嚟咗廣州搞傳教。嗰時伊斯蘭教係規定咗一世要搞掂「五功」，其中有一功就係話每日喺規定5個時間入面要搞禮拜，而且次次禮拜都要好好心噉拜佢，唔畀話埋嗮啲鬧杘人哋啲嘢同埋唔冇俾外界影響。
喺嗰日，有卌位仙賢喺度搞緊禮拜嗰陣有位賊佬入咗嚟，話要打劫，巖嗮啲錢出嚟。而賊佬就喺逐個教徒度搵嗮啲錢出嚟，重半位都唔放過添。而賊佬就嬲到眼火爆，因為佢搵唔到1銅錢出嚟，就掹把刀出嚟猛咁斬嗮啲先賢，而未死嘅先賢就重喺度繼續搞禮拜，冇做過任何反擊同走佬嘅動作。
西貢淪陷，又叫西貢陷落，越南共產黨叫西貢解放，係指1975年4月30號越南共和國首都西貢被越南民主共和國攻陷，越南共和國政府宣佈無條件投降，令越南戰爭正式完咗。西貢淪陷後，越共搞咗個南越南共和國過渡政府，1976年越共將兩個政府合併做越南社會主義共和國，西貢亦都畀越共改名做胡志明市紀念越共創立人胡志明。
故事講馬奕文娶咗女同學徐靜嫻。婚後，靜嫻同前追求者楊志荃仍有往來，令到奕文十分妒忌，重喺眾人面前指志荃勾引有夫之婦，之後又因其他誤會將靜嫻逐出家門。靜嫻被逐時原來已有奕文骨肉。多年後，誤會澄清，奕文非常懊悔。
清嘉慶廿二年十二月，兩廣總督阮元同巡撫陳若霖奏準起大黃滘砲臺，砲池面向東南，設有廿二門砲同一個藥局，起埋護堤壩。砲臺係灰沙三合土結構，建築堅固。第一次鴉片戰爭嗰時，由於砲臺扼守珠江要道，喺抵禦英國軍艦入侵方面發揮住戰鬥堡壘嘅作用。
Amani 係1991年Beyond去咗非洲肯雅，了解過難民援助嘅情況，黃家駒即刻寫嘅一首呼喚和平嘅歌，髙潮部分係當地話。當時佢哋唱咗呢首歌畀非洲嘅細路聽，之後呢首歌收喺Beyond第七張粵語專輯《猶豫》。
十三么係一個麻雀術語，佢係打麻雀其中一種餬牌形式，但同一般「四搭一對」－即係四組搭牌加一對眼嘅形式唔同，十三么完全唔跟呢個格式。十三么有好多唔同嘅稱呼，例如叫「十三太保」、「十三龍門」，而喺日本麻雀入面就叫做「國士無雙」，國士即係指國家入面最優秀嘅人，而無雙即係獨一無二，形容十三么組合入面，有齊一副麻雀入面每一種牌。
十三么又畀人叫做「牌王」，除咗係因為佢本身包含晒一副麻雀入面每一種牌，另外喺造牌過程入面，如果畀人槓死咗其中一隻，咁成副牌要轉章會好困難。所以將十三么定為「牌王」，即係話佢唔止可以截胡，兼且可以搶暗槓。
不過傳統上並無話十三么係乜嘢「牌王」，佢只係咁多番種之中嘅一種，無話畀截胡或者可以搶暗槓咁樣。而如果係打港式台灣麻雀，亦同樣無話十三么係乜嘢「牌王」，不過日本麻雀就一樣有話「國士無雙」係唔可以截胡兼可以搶暗槓。
中華人民共和國元帥係中華人民共和國喺1955年嘅時候，頒畀第一次國共內戰、抗日戰爭同埋第二次國共內戰入面貢獻良多嘅十位中國共產黨軍事領導人嘅最高軍銜，同時頒發嘅仲有十名大將。1955年9月23號，第一屆全國人民代表大會常務委員會第二十二次會議通過咗《授予中華人民共和國元帥軍階的決議》。
27日，當時嘅國家主席毛澤東喺北京中南海懷仁堂頒發命令狀，授予10人中華人民共和國元帥軍階，自此確立咗解放軍歷史上嘅「十大元帥」。每位元帥都會同時授予中華人民共和國一級八一勳章、一級獨立自由勳章、一級解放勳章。
客氣係一種待人態度，以客自居，言行舉止，同人保持距離，唔親近。有時會視為拘禮。然而太過就好假，虛偽，唔真心，會令人反感。現今客氣唔好唔壞，多數講人客送禮多，或者推辭人家好意。古時意味有唔同，就唔咁睇，太多數貶義。
客氣有典故。左傳定公八年，「公侵齊、攻廩丘之郛、主人焚衝、或濡馬褐以救之、遂毀之、主人出、師奔、陽虎偽不見冉猛者、曰、猛在此必敗、猛逐之、顧而無繼、偽顛、虎曰、盡客氣也。」魯公要攻齊城，派將陽虎領兵，初時順利，後尾迫到守軍背水一戰，城軍太猛，魯軍退返出來。
呢間嘢喺1953年成立，初期喺郊區南基村南石市入面搞，期間嗌成蘿崗第一聯合診所。三年後，由於南基一分為二變成南灣同南崗，喺南崗墟嘅私人診所加開咗個南崗聯合診所出嚟，但嗰時係蘿崗醫院屬下直到1958年8月改名做南崗衛生院為止。
所屬單位亦改成蘿崗人民公社衛生院。1968年同南崗各生產大隊搞合作醫療。改革開放之後，由於間診所仔唔符合嗰時嘅醫療發展規劃而開始轉型，重喺1988年5月13號改名做黃埔區紅十字會醫院重按區級人民醫院嘅模式嚟搞。
聖方濟各大學係香港一間私立大學，歷史可以追溯到1985年由香港明愛創校嘅明愛徐誠斌書院，之後先後改名做明愛徐誠斌學院、明愛專上學院，2024年1月獲升格做大學，係香港頭一間有天主教背景嘅大學，亦係香港第12間大學。
馬來奕縣係汶萊四個縣之一，係汶萊最西面嘅一個縣。北面係南中國海，西、南面分別同馬來西亞嘅沙撈越美里同林夢接壤、東面係都東縣。縣城係馬來奕。呢個縣面積有2727平方公里大，佔全國近一半面積，係汶萊面積最大嘅行政區。
根據2016年人口普查，馬來奕縣總人口有69,992人。大多數人住喺主要城市馬來奕同詩里亞。主要人口係卡達山－杜順人同馬來人。其他主要少數族群亦有華人，佢哋主要講廣東話、台山話同客家話。另外，亦有伊班族同本南族同埋其他原居民。
建安十七年，由於劉璋請劉備北伐張魯，於是劉備喺葭萌駐軍。劉備喺討伐張魯時收攬到人心，於是準備平定益州。龐統同佢出計話，若果話畀高沛、楊懷聽荊州要救急，佢要返荊州，佢兩個會開心到以爲劉備要走，自然會無防備來見佢，噉呢陣時就可以捉咗佢兩個，繼而進軍益州。
《三國演義》中，高沛出現喺第61回，喺第62回《取涪關楊高授首 攻雒城黃魏爭功》係正式人物。當中，劉璋派白水都督楊懷同高沛守涪水關，而佢自己返成都。當劉備有咗啲起事動態，高沛、楊懷聽到之後，就留低高沛喺度，而楊懷跟住使者入成都，去見劉璋同佢講呢回事。
之後劉備引軍去涪水關，派人入去報畀涪水關守將高沛、楊懷知，要佢哋出關相別。二將聽報，佢兩個共同諗定謀殺主公劉備。劉備同龐統講緊楊懷、高沛時，突然一陣旋風颳起，吹冧咗帥字旗。龐統認定呢個係凶報，話楊懷、高沛有意想攪事。
高沛、楊懷各人帶一支匕首喺身，引軍二百，帶埋酒同羊，直行去劉備軍寨，睇佢無咩防備，心度暗喜，以爲佢哋陰謀大成。但係劉備暗中安排劉封、關平喺帳後，喺高沛、楊懷退走二百軍兵後，由佢哋生擒。高楊二將反抗，但已經畀劉封、關平捉住，於是佢哋嘅行刺失敗咗。
紅磡市政大廈體育館，香港室內體育館之一，喺九龍紅磡馬頭圍道十一號紅磡市政大廈三到五樓，英文叫Hung Hom Municipal Services Building Sports Centre。行政上歸九龍城區。
湯定元於1920年喺江蘇省金壇縣東門外小坵村出世，阿爸係設喺村內文昌閣嘅私塾老師。湯定元五歲時開始喺阿爸嘅教導下讀《大學》、《中庸》等經典。1933年作為插班生入讀金壇初級中學。1935年考取江蘇省立無錫師範學校，抗戰時轉入國立四川中學師範部。
1938年報考位於陪都重慶嘅國立中央大學，因物理等科目成績突出被理學院物理系錄取。大學時期嘅生活主要靠「貸金」。1942年中大物理系畢業，留校任助教。1948年初，公費走到去美國留學，先就讀於明尼蘇達大學，暑期後轉入芝加哥大學物理系，1950年獲碩士學位。
湯定元首次定量解釋咗鍺光電導光譜分佈嘅物理規律，取得國際公認嘅成果。喺氣體放電、超高壓物理、半導體物理同紅外物理等科研中，亦都有豐碩嘅成果。首創金剛石高壓容器，成為國際上高壓物理研究嘅重要儀器。喺中國開創咗窄禁帶半導體分支學科，帶領科研群體對碲鎘汞晶體嘅材料、器件同物理進行咗系統研究。
2017年係香港主權移交中華人民共和國二十週年，習近平依慣例再次訪問香港。呢次係佢喺2012年中共十八大當選總書記做咗最高領導人之後首次到訪香港，亦都係繼全國人大常委會委員長張德江喺2016年訪問香港之後，連續兩年有中共中央政治局常委級別嘅最高層領導人到訪香港。
習近平會喺6月29號中午抵達香港，至7月1號完成香港特區政府就職典禮同監誓儀式之後離開，訪問前後為期3日。習近平喺香港期間將出席主權移交20周年慶典活動，主持香港特別行政區第五屆政府就職典禮同監誓，又會檢閱中國人民解放軍駐香港部隊，同埋出席多場官式活動。
2022年係香港主權移交中華人民共和國廿五週年，習近平依慣例再次訪問香港，同時出席香港新一任行政長官李家強上任就職儀式。受疫情影響，習近平只係分別喺6月30號下晝同7月1號朝早兩度逗留香港，中途返深圳過夜，同時改搭高鐵喺西九龍站出入境。
港鐵近畿川崎列車，俗稱「SP1900」、「千九」、「1151」同「千九五」，鐵路迷花名叫「千九公主」，係九廣鐵路買入、行交流電嘅通勤型列車，亦係世界上車速最高嘅通勤型列車。兩鐵合併之後，九鐵通過同地鐵有限公司簽定嘅經營權協議，俾香港鐵路有限公司喺2007年12月2號繼續使用。
列車可以以4、6、7、8、9同12組合為一抽，目前用緊8卡行，喺2017年12月24號之前曾經用過4卡組合、2018年5月27號之前曾經用過7卡組合同2021年2月6號亦用過12卡組合。而家統一咗8卡編組，同時原本東鐵綫嘅E200系列編組、頭等同馬鞍山綫E500編組會被除，所有48列行走屯馬綫嘅本型號列車將會統一西鐵綫E300系列編組。
2009年8月九龍南綫通車之後，所有東鐵線SP1900型號列車同馬鞍山線列車嘅大修改由港鐵八鄉車廠進行。換言之，所有SP1900/SP1950/KRS991/1151型號列車喺八鄉車廠進行大修。東鐵線SP1900型號列車同馬鞍山綫列車如果要大修，就要由柴油機車拖去紅磡站3號月台以北東鐵線以及西鐵綫嘅聯絡線返八鄉車廠。
1999年，九鐵就西鐵同東鐵新列車招標，當時只係有德國西門子交通集團以及日本伊藤忠商事入標。由於日本財團方案用咗新一代緊交流傳動技術，加上易於維修，所以日本伊藤忠商事、近畿車輛、川崎重工合組嘅財團奪得九鐵公司250卡全新列車嘅訂單，並連同日後增購權，價值超過港幣31.
01億元。合約喺同年3月8號批出，編號為SP1900，當中嘅96卡屬於E200系列，畀九廣東鐵使用，以增加東鐵嘅行車班次同埋客運能力，並配合東鐵嘅未來發展。其餘154卡屬E300系列，畀2003年12月20號新通車嘅九廣西鐵使用。
呢款列車曾經出現過兩卡編號「D201」嘅車卡。最初嘅D201車卡由九鐵自行繪製草圖，交畀日本廠房生產，但因為設計失誤而導致唔合格，最終只能當做零件車用，並一直擺喺八鄕維修中心。直到2016年，港鐵將嗰個車卡轉讓畀香港消防處，放置喺新落成嘅將軍澳消防及救護學院入面，為新入職同現職嘅消防員以及救護員提供培訓。
為配合屯馬綫嘅發展，所有列車已經調去八鄉車廠改裝成8卡車。2015年7月2號，D201/D203調往八鄉車廠改裝成八卡車，已於2016年1月2號喺西鐵綫投入服務，成為嗰條線首列8卡列車。雖然屯馬綫所有軌道工程已經完成，但係屯馬綫紅磡站新建月台要去到2021年6月20號先至能夠啟用，嗰陣列車改裝已經完成，所有列車依然要由柴油機車拖車經紅磡站3號月台以北東鐵綫及西鐵綫嘅唯一一條聯絡線前往八鄉車廠，東鐵綫現代列車亦會開始喺東鐵綫陸續投入服務，而29列港鐵中期翻新列車會陸續退役。
配合九龍南綫發展，其中兩抽馬鞍山綫列車已經喺2007年9月25號離開馬鞍山綫，以便同KRS991合約嘅列車車卡連結，並喺西鐵綫行走。嗰2抽列車已分別喺2008年8月18號及8月24號喺西鐵綫投入服務。
而呢啲編組亦都會配合屯馬綫發展而改裝成8卡列車，其中D355/D356喺2017年6月25號開始進行8卡改裝工程，加入H355車卡，並喺7月22號投入服務。而D353/D354亦於2017年8月20號開始進行8卡改裝工程，加入H353車卡，並喺9月16號重新投入服務。
九鐵喺2006年1月批出KRS991合約，再按照SP1900嘅增購權條款訂購34卡同款列車車卡，總值5.78億港元。當中28卡新車廂會組成4抽E300系7卡列車，另外6卡車廂用嚟擴編兩列馬鞍山綫E500系4卡列車，並調去西鐵綫用。
首列新車於2007年7月15號凌晨運抵香港，並連同另外3列暫時存放喺東鐵綫何東樓車廠嘅列車於2008年7月3號至4號運抵八鄉車廠，並於同年8月至10月先後投入服務。而另外兩抽新車已經分別喺2008年5月4號及6月1號正式投入服務。
2013年12月11號，港鐵宣佈向伊藤忠商事、近畿車輛、川崎重工合組嘅財團，第三次按SP1900嘅增購權條款批出新列車合約，合約編號係1151，36卡新車廂會用喺擴編全數原本係東鐵綫、西鐵綫同馬鞍山綫嘅IKK列車，集中喺西鐵綫嘅H卡以及C卡同埋馬鞍山綫嘅H卡及C卡並將佢調往屯馬綫使用。
百步梯，係喺廣州花縣嘅一個古老梯級，喺梯面鎮民安村北側山谷入邊。條梯係喺清康熙二十一年廣東巡撫李士楨派兵鎮壓花山寨陣，拓闊起嘅。 2008年畀廣州市人民政府公佈做廣州市文物保護單位，記名係百步梯遺址。
呢一帶群山因清代吳萬雄嘅花山寨起義，畀統稱做花山。地處花縣東北群山入邊，東北同從化接壤，西北毗鄰清遠，係聯繫粵北同廣東省城間嘅交通要道，舊陣時清遠、從化、花縣等地嘅鄉民上廣州都係會用呢條路。梯面鎮建立初係叫「百步梯林場」，因地處百步梯上邊，後尾建制就改叫「梯面」。
百步梯遺址而家係高百丈風景區入邊嘅一部分，高百丈屬於花縣八景之一，號稱「百丈晴巒」，以遍佈奇石怪岩而出名聞名。「高百丈」一帶傳聞係好耐以前係瑤族嘅盤古國，明代横潭瑤族首領譚觀福同眠花山寨，都話係喺同一度起事嘅。
由於呢匹馬嘅毛色係灰色嘅關係，所以佢都係「灰色神獸」嘅其中一名成員。佢係香港賽馬歷史上，唯一一匹以三歲馬身份當選香港馬王嘅賽駒，亦係唯一一匹同一季內先後勝出女皇盃、香港冠軍暨遮打盃、主席短途獎嘅賽駒，亦係主席短途獎三屆冠軍。
低血壓一般係指血壓低過正常水平嘅情況。喺醫學上，一般認為上壓低過90mmHg或者下壓低過60mmHg就算係低血壓。不過喺日常生活入面，衹有出現明顯症狀嘅先會被認為係低血壓。同高血壓唔同嘅係，一般認為低血壓係一種生理狀況，而唔係慢性病。
漏記憶又叫記憶洩漏，係電算入便，電腦程式用過而唔再會用嘅記憶空間，唔為意咁無返出去公用，而個程式都控制唔到。公用系統唔可以再用到呢段記憶空間。呢部份記憶空間就咁漏走咗，嘥晒。呢種情況，通常都係電腦程式設計出錯所致。
馬如風，原名游聰泉，係台灣男演員。馬如風本身做建材進口，因為鍾意捉棋，同導演林福地做咗棋友。林福地拍《舊情綿綿》嗰時請馬如風扮男主角火旺，佢由此開始演藝生涯，並憑呢齣戲攞到金鐘獎最具潛力新人獎。1985年，第一勻做古裝片《策馬入林》，入圍亞太影展最佳男主角。
陸星材就讀嘅中學有髮禁規定，但佢想將頭髮留長，所以去搵咗學校師長，老師講只要佢可以同經紀公司簽約，就同意佢將頭髮留長，佢因此喺初一時參加JYP娛樂嘅第六期甄選，至2010年2月第三輪嘅最終決賽未入選，後以三人組抒情組合進入Cube娛樂成為練習生。
同年4月27日，主演嘅KBS月火連續劇《Who Are You－學校2015》播出，飾演表面上成天惹事、內心卻傷痕累累嘅四次元少年孔太光，呢個係佢首部主演嘅韓國三大電視台戲劇，喺劇中憑藉穩定自然嘅演技打破大眾對於偶像嘅偏見。
2017年1月，星材因演出電視劇《孤單又燦爛嘅神－鬼怪》，喺劇中展現咗個性鮮明、具反轉性格嘅出色演技，獲得觀眾評選最受期待嘅演技偶像第一位，並獲得KBS Joy綜藝節目《Chart上奔跑嘅男人》「2017男團最強Center」觀眾投票第一位。
同月11日，星材於臺灣台北國際會議中心舉行首場個人見面會「2018 Yook Sungjae Fan Meeting 'Paradise'」。5月19日，於香港麥花臣室內場館以同主題舉行個人見面會。7月13日，於菲律賓馬尼拉舉行。
12月26日起，星材推出個人數位單曲企劃《3×2＝6》，其名稱代表企劃為期3個月、每個月推出2首單曲，共計發行6首歌曲。同月28日，佢憑藉《家師父一體》獲得《SBS演藝大獎》「SNS Star獎 Performance」。
2022年9月23日，星材主演嘅MBC金土連續劇《金湯匙》播出，飾演土湯匙出身嘅男主角李承天，喺偶然下獲得了能交換父母嘅金湯匙，與同齡嘅富二代互換身份，呢個係佢喺退伍後回歸小螢幕嘅首部作品。佢喺劇中展現有別於以往、更加沈穩純熟嘅演技，獲得製作團隊嘅認可與眾多觀眾嘅好評與關注。
㚻係指男性同男性一齊從事嘅性行為，而無論從事者嘅性取向、性向認同或性別認同係咩。《金賽報告》嘅作者喺1948年話37%嘅男性受訪者有過至少一次嘅同性性行為經歷。證據顯示由於社會期許誤差嘅緣故，男男性行為嘅盛行率往往喺調查入面遭到嚴重嘅低估。
由於比賽場地可能包括一啲難以直接踩單車越過嘅地形同障礙物，點樣有效越過呢啲地形同障礙物就成為各參賽者嘅主要課題。對於地形例如太斜嘅鈄坡或者樓梯，選手要快速落車、抬車、越過、再上返車。至於障礙物，部分選手會抬車越過，亦有部分選手會嘗試連人帶車跳過。
黃竹坑道天橋係香港一條行車天橋，喺香港島黃竹坑，喺正黃竹坑道嘅頂頭，跨過南朗山道路口。呢條天橋連同地面道路都係1號幹線其中一段。呢條天橋係條雙線雙程道路，1998年6月動工，用咗3.58億港紙去起，2000年12月開放單線雙程行車，2001年11月全線通車。
旅遊業。次區域係主要嘅生態旅遊目的地。佢擁有原始嘅熱帶雨林同廣闊嘅珊瑚礁，同時喺種族同文化上各有唔同。旅遊活動包括參觀文化遺跡，以及潛水、浮潛、徒步旅行、爬山、釣魚同其他冒險運動。呢個區域入面有22個世界遺跡，其中印尼有8個、馬來西亞有5個、菲律賓有9個。
佢亦係好多劇集同電影嘅外景拍攝地。其中《酒是故鄉醇》、《牛郎織女》、《本草藥王》、《天涯俠醫》、《奪寶英雄》、《第九個寡婦》、《花千骨》、《農民籃球隊》、《蜀山戰紀》同電影《鐘馗伏魔》、《肩上蝶》就喺呢個景區入面影過。
潮汕鐵路係中國一條鐵路，喺廣東，由汕頭去潮安，共42千米。潮汕鐵路大清時起，係中國第一條商辦鐵路。由華僑張煜南同張鴻南營造。1904年動工，1906年通車。1939年，因為日本就快入侵廣東，所以拆咗潮汕鐵路，以免落入日軍手中。
1903年，張弼士畀政府委任做閩廣農工路礦大臣。佢奏請朝廷搞《招商興辦鐵軌支路》，獲得批准。張弼士就請門下做過嘢嘅南洋華僑富商，張煜南、張鴻南兄弟歸國，傾起鐵路事宜。鐵路想南起汕頭，北迄潮安，全長39千米。
《點新聞》被部分網民指多次製造同散播針對假新聞，被一啲民主派人士批評，曾經被點新聞抹黑嘅美國駐港澳總領事館亦批評過佢哋散佈虛假消息，又曾經多次盜取其他媒體採訪材料被譴責。 2019年9月，《點新聞》嘅Facebook專頁因為「內容散播仇恨，存在謠言」而被刪除 ，《點新聞》就話Facebook咁做係打壓佢哋嘅新聞自由同政治處理 。
點新聞係《大公報》同《文匯報》兩間親中媒體合併為香港大公文匯傳媒集團之後，成立嘅業務，而香港大公文匯傳媒集團本身亦係中聯辦旗下，而集團本身就曾經評價《點新聞》係一個直秉承愛國愛港、求真求實理念嘅香港媒體 。
2016年8月，香港政治組織本土民主前線發言人梁天琦被《大公報》一名姓盧記者追訪同跟蹤，二人喺港鐵太古站發生爭執，雙方互相拉扯同打鬥，相關影片引起外界關注 。 8月14日晚，《點新聞》喺自己嘅Facebook專頁以「還原真相」為題發表文章，指梁天琦「涉惡意打記者」，內容話《大公報》一名姓盧記者當時接觸梁天琦，希望梁天琦對即將發表、關於梁天琦嘅獨家報道作出回應，但係被梁天琦施襲，仲附上咗當時二人打鬥嘅照片。
2019年6月反對逃犯條例修訂風波期間，香港社運人士梁凌傑喺6月16號遊行前夕，喺金鐘太古廣場高處掛上標語示威，後從高處墮下，經搶救不治，終年35歲。《點新聞》就聲稱引述網民爆料報道，聲稱死者牽涉幾單案件，出事前同鄺俊宇討論過數問題，又話佢危站高處係因為立法會議員鄺俊宇畀錢，仲話鄺俊宇喺現場叫佢等媒體嚟到後再跳上氣靜墊予資助。
鄺俊宇當晚發表發聲明嚴厲否認呢個指控，佢表示當時佢三次向警方要求進入封鎖區但都被拒絕，只能夠喺對面街向梁凌傑喊話，警察當時又聲稱唔需要亦唔容許鄺俊宇幫手。鄺俊宇批評《點新聞》嘅行為係踩著死者屍體去作新聞，形容《點新聞》行為卑鄙、可恥、違反做人嘅基本道德。
2019年6月21號，《點新聞》以「暴徒圍毆警員片曝光《毒果》急刪片」為標題，報導《蘋果日報》拍攝嘅6月12號反對逃犯條例修訂草案示威嘅影片入面，影到示威者打警員，但《蘋果日報》為咗隱瞞真相將影片刪除。
喺武漢肺炎期間，美國駐港澳總領事館有兩名職員確診，之後總領事館宣布停止總領事館服務兩日作深層清潔。不過，點新聞就作出「獨家」報道，聲稱收到「政府可靠消息人士」嘅消息，話佢哋兩個以外交豁免權為由拒絕隔離，仍然喺社區遊走同埋喺領事館返工。
之後美國駐港領事館發表聲明，高調反駁有關嘅報道，又不點名批評由北京中央政府控制嘅傳媒，喺呢件事上面散發虛假消息，又表明們反對點新聞喺重大嘅公共健康議題散佈虛假消息。之後特首林鄭月娥回應事件亦確認，嗰兩個職員已經入院接受隔離。
喺2021年7月27號，首宗《國安法》案件裁決，一名點新聞記者喺聆訊期間拍攝獨立媒體記者電腦，獨立媒體記者之後同嗰個記者交涉，點新聞記者聲稱影相係為咗確認當時自己前面一個男士係咪佢喺《文匯報》嘅同事，又聲稱自己第一次嚟法庭，唔知道唔可以影相。
喺2021年9月23號，點新聞進行網上民調，問及公眾對選舉嘅睇法，又聲稱超過95%網民正面評價呢次選舉。但係選項入面除咗一個『其他』之外，其他選項都係正面評價嘅選項，結果被香港民意研究所嘅鍾劍華教授喺社交媒體質疑。
《點新聞》試過唔止一其他媒體嘅採訪材料。除咗喺反送中運動期間，喺2022年1月，英國曼徹斯特有香港人發起人鏈聲援新聞自由活動，FreeHKMedia記者喺直播期間拍到人鏈尾聲有中國人騷擾和平活動嘅人士。
聖夜學園嘅四年班插班生日奈森亞夢俾人傳係一個又型又辣嘅小學生，唔擅長講嘢但就被誤解為冷酷，扭計嘅態度就被誤認為有型，外表好cool嘅佢實際上係一個不善言辭嘅小學生，所以成日被誤認為好有魅力。亞夢終於決定正視自己並祈求守護靈可以賜佢改變自己嘅勇氣。
聖夜學園入面有一個叫做「守護者」嘅團體。佢哋有處理學校各種各樣事務嘅能力，重有好多特權，經常放學後聚集喺皇室花園。好多人當佢哋係偶像。雖然佢哋表面上非常風光，但係實際上佢哋都有唔可以推卸嘅責任同必須進行競爭嘅敵人……
《精伶童學會》係香港電視廣播有限公司製作嘅細路真人騷節目，全節目共9集，由黃山怡擔任主持。每一集都會邀請唔同嘅嘉賓做評判同主持選出每集嘅「我最喜愛童學仔」。參賽者嘅年齡介乎3至10歲，每集嘅優勝者會喺最後一集進行決賽，爭奪精伶童學仔嘅冠軍同「精伶獎學金」。
閃光彈掟出去之後，會燃燒鎂或者鉀以產生殘眼到暈嘅強光，令被攻擊嘅目標喺短時間內產生短暫失明嘅現象，從而令目標喪失反抗能力。由於閃光彈喺爆炸嗰陣唔會產生攻擊性嘅傷害碎片，因此被廣泛咁被特種警察部隊用嚟拯救人質等。
趙詠瑤喺香港出世，以前讀聖母書院，讀香港理工大學紡織及製衣高級文憑嗰陣參選壹傳媒搞嘅2012年第3屆FACE USTAR大專校花校草大選，最後贏個「最爆粉絲團獎」。到2013年開始佢正式入娛樂圈，拍過寫真集。
2018年4月15號朝早九點左右，氹仔嘉樂庇總督馬路中段嘅斑馬線，八十歲嘅阿伯行緊斑馬線，被一架新福利AP1大巴撞底，消防到場嗰陣阿伯個頭出血，意識模糊，送去山頂醫院搶救，之後中午宣佈搶救無效傷重死亡。
2018年4月15號，治安警話，事發響朝早九點左右，姓王嘅八十歲阿伯響斑馬線過緊馬路，被巴士撞底，消防到場嗰陣阿伯個頭出血，意識模糊，送去山頂醫院搶救，之後宣佈搶救無效死咗。涉事司機經酒精檢測證實車長體內血液酒精含量係零，冇飲酒。
2018年4月15號，新福利巴士公司回應話經初步調查，車長揸AP1響氹仔嘉樂庇總督馬路站開車到斑馬線，掂到一個八十歲嘅阿伯搞到佢受傷，送到山頂醫院之後宣佈搶救無效死咗。涉事車長係全職車長，五十九歲，有揸廿七年大巴經驗，行駛呢條線有兩年半，最近響4月13號休假，每日工時係九個鐘頭廿七分，通過酒精測試，最近一年冇發生交通意外，涉事車輛響3月完成車輛保養。
2018年4月16號，新福利巴士公司副總經理李啓見話，對再有巴士撞底行人嘅致命交通事故事件深表遺憾，亦會配合警方調查。事發嗰陣啱啱開工兩個鐘，而家已經停職，佢重話會儘快幫所以巴士加裝監測系統，同埋完善監控中心，實時監控巴士安全，亦會對車長駕駛安全評分。
2018年4月16號，交通事務局局長林衍新話，當局同三間巴士公司都高度重視巴士安全，今年截止4月1號，有三十六個巴士司機因為駕駛安全原因被炒，多過2017年嘅三十二位，兩年前已經要求巴士平均車速降到每個鐘五十公里，有啲地方重降到每個鐘三十公里。
對巴士「衝紅燈」零容忍，而家巴士上面都有監察設備，如果發現巴士車長衝紅燈會即炒。未來簽訂嘅新合同亦構思引入對安全紀錄良好嘅巴士公司，可優先攞到新路線。對於有網上傳聞話當局將會削減部分繁忙時段路線嘅班次，嚟騰出預算畀個別巴士公司引入新嘅混合電動巴士，林衍新話，當局一直想方設法配合繁忙時段巴士出行，唔會資助某一間巴士公司，佢又話網上經常流傳不實言論，佢唔會再評論。
2018年1月10號，新時代8號大巴撞死過斑馬線嘅行人，由於揸車嘅司機係兼職，所以搞到交局下令全部停嗮三間巴士公司兼職返工，導致司機唔夠問題雪上加霜，導致巴士公司強制要求全職加班補返空咗嘅班次，重引發埋兼職有事就禁兼職，噉全職有事就禁咩嘢嘅輿論，但係響呢事件同樣大巴響斑馬線撞死行人，但唔同係全職司機出事同唔同巴士公司，就冇上次噉大陣仗，有意見質疑政府偏袒某間巴士公司，但16號朝早召開嘅記者會度林衍新被記者問到有關問題就回應唔會偏袒某間巴士公司。
2018年1月10號，新時代8號大巴撞死過斑馬線嘅行人，所以治安警響澳門各區放蛇企暗位觀察捉唔讓行人過斑馬線，2018年2月6號響林茂海邊大馬路一帶捉唔讓行人過斑馬線，之後行人過斑馬線都有車讓行，忽略咗過馬路要睇清楚來車速度，就直接行出馬路，導致慘劇發生。
大波，又叫大𢆡、大胸、大奶、巨乳，係指女人有一孖比較大嘅𢆡。要幾大先至叫做大波並無一個嚴格定義，唔同地方因為文化差異會有唔同定義。有啲男人會覺得大波嘅女人有吸引力，但唔代表越大越好，太大亦都係有病，即係大波病。
喻學軒，網名時波，係中國大陸嘅飛躍道家同公共交通設施探險家，北京人，曾經喺地鐵族論壇入面成日關注北京地鐵嘅建設進度同埋北京巴士啲路線先至出名。2010年7月25號晚黑去大興綫嘅新宮站探險，半佬跌咗落隧道嘅消防井入面浸死咗。
事發之後，當地公安亦開始介入搜查，發現喻學軒原嚟喺2010年7月25號出咗街之後一直冇再返嚟，根據線索話佢搭咗巴士去新宮站入邊搞地鐵探險。隨後問過周邊啲工地人員兼通過手機定位，發現佢原嚟入咗新宮站嘅隧道跌咗落消防井入面浸死咗，而喻學軒條鹹魚重喺事發4日之後先至被打撈出嚟。
2017年2月6號，金正男由澳門飛到馬來西亞。2月13號上晝，金正男到吉隆坡國際機場2號客運大樓登機大堂，準備搭飛機返澳門，突然有兩條女行埋佢度，一個從後勒住佢，一個兜面扤住佢，過程得3秒，之後即閃。
2019年第6屆香港區議會選舉，屯網派出5人參選，包括召集人黃丹晴、潘智鍵、羅焯勇、曾振興同埋發言人王德源，佢哋都揀咗以樓齡較大嘅公共屋邨為主嘅選區出選，佢哋並且同其他响呢屆喺屯門參選嘅素人組成「屯門十一素人」團隊。
2021年10月5號，潘智鍵同埋王德源响社交平台宣布杯葛2021年香港區議員宣誓。同月7號，屯網透過Facebook專頁發表解散聲明，認為目前香港已經冇晒可以畀非建制派繼續堅持初衷嘅能力同埋空間，宣佈解散，並且遣散所有成員，佢哋嘅區議會議席亦隨住黃丹晴退出屯網而清零。
寶鼎元年，有野豬闖入時任右大司馬嘅丁奉嘅軍營，喺術數上稱之爲「豕禍」。269年，丁奉帶軍打穀陽，當地百姓知道後走曬，於是丁奉去到乜都冇而無功而返。孫皓一嬲，斬咗佢嘅導軍。當年丁奉同萬彧商議過秘密撤兵嘅事，話到咗華里就走人。
檳榔嶼，又叫檳城島、檳島，以前叫檳榔嶼，英國人曾經叫佢做「威爾士親王島」，係馬來半島西岸北部一個島，面積大約295平方公里，歸馬來西亞檳城州管。上面最大城鎮係喬治城。呢個島東面隔住檳威海峽同馬來半島相望，由檳威大橋同檳威二橋銜接兩岸。
東面大窩口道交界，起自基督教香港信義會天恩堂。西南而行，至棉紡會中學，同葵盛路交界。至葵盛圍花園，同盛福街交界。之後轉北而返回東，同葵聯路交界。輾轉東北而行，同葵孝街交界。至循道衞理聯合教會李惠利中學，同葵葉街交界。
陳樂行係香港保衛粵語運動發起人，曾經喺香港創辦語言關注組織「港語學」。2023年，因為國安人員指「港語學」涉嫌違反《香港國安法》，所以佢決定解散呢個組織。同年佢喺海外創辦另一個香港語言關注組織「KongHub」。
若虛書室，又叫維新堂，喺香港元朗屏山坑尾村95號，鄰近洪聖宮，並未列入文物徑裏面，係屏山文物徑嘅沿線文物之一。若虛書室喺明末由屏山鄧族十八世祖鄧若虛所起，到而家已超過300年歷史。喺1981年被評為香港三級歷史建築。
隆新高鐵，又叫吉隆坡－新加坡高速鐵路、新隆高鐵、馬新高鐵或者新馬高鐵，係一條原本計劃連接馬來西亞首都吉隆坡同新加坡嘅高速鐵路，依家呢個項目已經取消咗。楊忠禮集團曾經喺1990年代末期同2006年提出修建高鐵計劃，但係都因為經濟原因而擱置。
去到2010年，馬來西亞政府啟動經濟轉型執行方案後，打算修建一條高鐵，連接吉隆坡同新加坡。兩國領導人喺2013年1月舉行會晤期間同意修建呢條高速鐵路線，並喺2016年簽署雙邊協議，推動高鐵項目。2018年5月9號第14屆馬來西亞下議院選舉實現政黨輪替之後，新任馬來西亞首相馬哈迪因為經濟原因決定將高鐵項目延遲兩年，最終兩國未能夠達成協議，原有協議喺2021年宣告終止。
文瀾書院，係一間舊時喺廣州西關嘅書院，喺而家廣州市荔灣區下九路廣州酒家隔離嘅文瀾巷度，原係嘉慶年間富商鄉紳成立嘅清濠公所，旨在清理下西關各濠涌，亦係士紳階層議事、文會友之所，文昌廟係渠嘅附屬建築。1911年，省城各界率先喺文瀾書院宣布廣東獨立。
清末嗰陣下西關河涌好多，逢雨必氾濫、淤塞，啲街坊就推舉十三行洋商潘、盧、伍、葉四大富家攬頭夾份去清理濠涌。跟著，士紳何太清、鍾啟韶、潘如彥、龔在德、顏平章、桂清槐同埋一啲商行巨賈，群埋四大富豪，發起成立咗清濠公所。
由於聚集唔少名流，「粵省科場士子，皆以入院為榮」，而「科場得意者多出身院中」。文瀾書院設立最初嘅50年間，西關一帶就有成幾十家中咗翰林進士，傳出下西關係風水寶地嘅佳話。而唔少港澳、海外歸僑同天津、漢口、上海啲粵幫商賈，喺下西關呢頭買落或自建物業，「以效孟母擇鄰之雅」。
文瀾書院雖有書院之名，實際上唔係升學應試嘅地頭，而係一個文會，類似城市文士沙龍咁，嗰陣得啲有生員以上功名嘅廣州士紳先至入到書院度活動。啲書友講天又講地，文瀾書院慢慢，就演變成廣州士紳介入本地管治嘅議事堂。
1906年9月清政府發出咗「預備仿行憲政」上諭，廣州啲中意搞憲政嘅新派士紳，同廣東省法政學堂啲教習，就一齊發起喺1907年11月6號，正式喺文瀾書院成立廣東地方自治研究社，社長係舉人梁慶桂。初有社員172人，其中有士紳約佔90%。
1911年黃花崗起義以後，兩廣總督張鳴岐，水師提督李准等為首嘅清朝軍政當局，加強鎮壓同防範革命活動。10月25號，廣州城內紳商各團體喺文瀾書院集會，江孔殷主持咗呢次集會，討論「廣東提倡獨立，不如利用官府改良獨立」意見，通過成立改良政治總機關等決議。
後尾民軍陸續由各地抵達廣州，水師提督李准、兩廣總督張鳴岐轉軚支持革命黨人，同意獨立。11月8號，以商界團體為主嘅各界代表，喺省諮議局討論獨立問題，決定咗搵張鳴岐、龍濟光去做正、副都督，喺十一月九日宣佈獨立。
文瀾書院多年發展，積累唔少勢力同資產，持有過號稱廣州「酒家之冠」嘅文園酒家。1918年前後，羅崧藩入主文瀾書院，喺長達10幾年任內大肆貪污書院資產收入，1929年市工務局長程天固為推進西關清濠修路，就諗到搵大鱷羅崧藩來開刀，派出咗稽查員喺書院會友公宴帶走羅同渠嘅財務。
事件驚動唔少要人，軍部同警隊偵緝隊等都想刮返羅，時粵軍要人梁鴻楷都有出面，但冇結果。程天固邀請財政局會同工務局，聯審逼使羅交出產據清算各項帳目，文瀾書院啲產業畀公開拍賣，所得資金一半畀工務局用去清河渠，一半去咗搞西關市立第二中學校。
廣義係指時下中國共產黨統治嘅大陸地區同埋香港特別行政區，講有關兩地記人記事，例如中港車牌。如果好膠即硬係機器翻譯香港主權移交比中國後，咪係中國香港簡稱。之後，前者意思又發明出其他詞彙如中港矛盾，中港關係。
何建宗喺香港培正小學同香港培正中學畢業，之後喺香港中文大學新亞書院主修生物系，1979年理學士畢業，1980年獲英國University of Salford環境資源學碩士，1991年以在職兼讀方式獲得香港大學哲學博士。
佢出版咗四百幾篇論文，分別喺國際學術期刊同國際學術研討會論文集中發表，又主編同撰寫咗四十幾本書、二十幾個政府同機構嘅專業技術報告，亦製作咗八套遠程學習，並喺同時擔任主理學生事務嘅「學生事務委員會」主席。
1993年，經極地探險家李樂詩介紹，何建宗展開咗極地方面嘅研究，之後曾經十五次到訪北極、四次親臨南極進行環境同生態調查，主要從事紅潮藻類嘅全球生物地理分佈、海洋營養鹽同微藻、極區海洋產生藻華機制、冰區海岸嘅植物分佈同生態特徵、極地氣候下嘅地衣品種等研究。
五邑甄球學校係香港一間執咗嘅小學，喺九龍坪石邨附近，係坪石邨附近第二間學校。1969年創校，2003年，黃景潮接任五邑甄球學校校長，而新起好嘅校舍亦都起好埋，但係第二年2004年就收唔夠23個小一學生而要停辦小一。
交址太守蘇定以法繩之，側忿，故反。於係九真、日南、合浦蠻裡皆應之，凡略六十五城，自立為王。交址刺史及諸太守僅得自守。光武乃詔長沙、合浦、交址具車船，修道橋，通障溪，儲糧谷。十八年，遣伏波將軍馬援、樓船將軍段志，發長沙、桂陽、零陵、蒼梧兵萬餘人討之。
東灣莫羅瑞華學校係香港一間群育學校，校舍依家喺新界屯門旺賢街12號，即係喺正仁愛堂陳黃淑芳紀念中學隔離，依間學校主要係幫助行為同埋情緒發展上遇到障礙而未能夠喺主流學校受到教育獲益嘅男學生，並且可以提供教育同埋輔導服務俾佢哋。
哈布斯堡係歐洲史上其中一個比較有影響力嘅王室，11世紀興起。佢嘅成員曾經喺1438年到1740年一路做神聖羅馬皇帝，亦做過奧地利大公國、德意志王國、西西里王國、那不勒斯王國、西班牙王國、匈牙利王國、克羅地亞王國、波希米亞王國、葡萄牙王國等等嘅統治者。
李調元廿九歲中乾隆二十八年進士，曾經做過廣東鄉試副主考同提督廣東學政。佢喺《南越筆記》嘅《序》入面話，「甲午典試粵東」，可惜只係去過五羊城，「丁酉之冬，復來視學」，可以睇勻全省各郡縣，於是寫咗呢本總共十六卷嘅《南越筆記》。
權益變動表有助於財務報表使用者識別導致會計期間所有者權益發生變化嘅因素。雖然使用者可以喺資產負債表中睇到股東儲備嘅變動，但權益變動表披露咗有關股權儲備嘅重要信息，伊啲信息係冇喺財務報表嘅其他地方單獨顯示，咁做可以幫助使用者了解股權儲備變動嘅性質。
小紅書係中國大陸嘅網絡購物同社交平台，佢喺2013年6月成立，該網站宣稱截至2019年1月擁有2億用戶。喺小紅書社區，用戶同名人可以分享產品評測以及旅遊目的地介紹，即「種草筆記」。小紅書亦係網絡同電視等多個節目冠名贊助，為小紅書帶嚟用戶同內容增長。
2019年3月，小紅書因「種草」行銷類筆記存在代寫、造假現象多發被媒體廣泛報道。為此小紅書曾經發佈聲明回應表示，黑產刷量行為係小紅書一直以嚟嚴厲打擊嘅對象，已經就此事向公安機關報案。7月17號公司發佈反作弊報告，表示平均每日清理刷量筆記4285篇，其中除咗機器刷量之外，每日有920篇人工刷量筆記被清理。
2019年4月，北京青年報發現有用戶喺小紅書發佈涉及9萬多篇煙草類「軟文」鑽法律邊緣地帶。根據中華人民共和國《互聯網廣告管理暫行辦法》第五條規定，用戶唔可以喺網絡平台發佈煙草廣告。小紅書之後表示會刪除涉及煙草嘅文章。
另外，有各種整形美容類怪文，例如教人訓練3日就可以幫人打針美容開工作室等教學，之後涉及引導到賣假藥、假針劑、劣質化妝品嘅聯絡方式，仲有一啲注射嘅親身體驗文之類軟文暗藏非法廠商嘅軟廣告製造社會大量亂象。
2019年7月29號開始，小紅書喺中國大陸多個應用商店中無法下載被下架，但係蘋果App Store暫時仲上架。有知情人透露下架原因可能因為內容涉嫌違規被要求下架整改。對此，小紅書回應表小內部正了解情況正係同相關部門積極溝通解決。
此前小紅書被列入工信部2019年一季度用戶個人信息保護檢查發現問題嘅互聯網企業名單。8月1號凌晨，小紅書官方微博發表聲明，表示「小紅書已對站內內容啟動全面排查、整改，深入自查自糾，積極配合有關部門，促進互聯網環境的優化與提升」。
恐嚇，犯罪手段一種，蓄意嚇人，令到人心驚驚，明示或者暗示受害者，甚至佢家人朋友等都會受害，可能會蒙受損失、受傷、甚至死人。通常都伴隨住要求，要受害者達成一啲嘢。有唔少地方都將恐嚇睇成犯罪，立法禁止，歸為刑事。
莉迪芝雅先後入讀La Gesta School同埋Ramiro de Maeztu High School。高中畢業之後，佢響馬德里康普頓斯大學攞到新聞系學士學位，之後又響Institute for Studies in Audiovisual Journalism攞到碩士學位。
返大學嗰陣，佢曾經響ABC報、La Nueva España同埋埃菲社做嘢。大學畢業後佢去到墨西哥瓜達拉哈拉，曾經響Siglo 21日報做野。不過無耐佢就返到西班牙，又響彭博電視經濟頻道西班牙版同埋CNN+做過野。
2000年，佢轉到西班牙國營頻道做嘢，負責報導二十四個鐘新聞，之後開始響一啲節目上面做主持或者主播。2003年，佢得到咗升職，轉為報導晩間新聞「Telediario 2」，呢個節目係全西班牙收視率最高嘅新聞節目，令到佢開始有名。
2018年，王室成員同埋前國王兩公婆齊齊出席復活節公開活動，三代同堂。期間，蘇菲亞王后似乎想同兩個孫女莉安諾同蘇菲亞影張相，但係畀莉迪芝雅王后阻止，兩婆媳於是乎就響到爭拗，甚至有少少推撞。大女莉安諾想做「和事佬」但係失敗，搞到菲臘六世要嚟勸交。
香港膠登討論區係香港嘅一個網上討論區，2006年開始營運，針對高登、連登競爭市場。佢係由香港高登討論區分裂出嚟，標榜比高登更高言論自由，早期版面同功能亦都好似樣，被睇成上唔到高登嘅人嘅替代品。不過自從LIHKG討論區開咗後，膠登作為「第二個高登」嘅角色逐漸畀LIHKG取代。
佢關注嘅議題主要環繞行為健康、善終離別、面對逆境。近年亦有推廣NLP同靜觀，有同香港路德會合作出版一啲呢啲議題嘅書籍。另外，佢亦有時會就呢啲議題接受傳媒訪問，同埋關注坊間一啲以催眠為名行騙嘅行為，例如，後來涉及賄選嘅親中派催眠師鍾詠淵被踢爆佢以性治療作招徠，過程要求病患自摸同捉手指以達致性高潮，梁錦堂就抨擊佢咁樣係性騷擾。
iPhone 5S係美國蘋果公司喺2013年9月推出嘅智能電話，係第七代iPhone，搭載iOS 7、新一代Apple A7處理器、全新相機鏡頭、指紋辨識系統，兼且係全球首部採用64位元處理器嘅智能電話。
1937年搞咗個「錦添花劇團」班，主要拍嘅花旦有梁素琴、上海妹、鄧碧雲、余麗珍、張舞柳、鳳凰女、羅麗娟、芳豔芬，「武打」好叻，多主演「打戲」、契爸薛覺先喺「覺先聲」同任劍輝喺「金鳳屏、鴻運」演「文戲」，拍古裝片多啲。
澳門文化局，係澳門政府社會文化司轄下嘅行政自治部門，喺1982年9月4號成立。負責推廣中葡文化交流，推廣葡萄牙文語言文化同協助制定同執行有關澳門文化同學術研究同埋政策。前身係文化司署。現任首長係穆欣欣，副局長係梁惠敏、張麗珊。
1915年6月19號，呢條路命名做俾利喇街，而俾利喇係由曾經做過澳門議事公局局長，佢又係澳門是最早嘅代權官，管理澳門內部行政事務，相當於澳督又或者行政長官之類職位。佢響明嘉靖四十一年左右由葡萄牙人選出來，一直做到明萬曆十五年。
格拉那再也線，以前叫「布特拉綫」，係馬來西亞巴生谷第五條列車線，亦係馬來西亞第一條自動駕駛嘅列車系統同第二條輕快鐵線，由Projek Usahasama Transit Ringan Automatik Sdn Bhd公司管理。
隨住吉隆坡人口外移，吉隆坡西南部嘅梳邦再也人口持續增長，人口已經超越一百萬。為咗解決當地交通幹道成日出現塞車問題，馬來西亞政府喺2011年5月26號宣布格拉那再也線延長計劃。安邦線將會延長17公里，延長路線由格拉那再也站繼續往南延伸13站（至布特拉高原站，同安邦線嘅延長線交會，已經喺2016年7月全線通車。
2021年5月24號夜晚8點33分，一架由甘榜峇魯空車駛去吉隆坡城中城嘅列車因為喺唔恰當嘅時間駛入地下軌道，而同另一架載住213人嘅列車迎面相撞，造成47人重傷，166人輕傷。今次事件係格拉那再也線投入服務以嚟，首次發生列車相撞嘅罕見事故。
國家基建公司主席拿督斯里達祖丁宣佈，公司將會向事故中嘅213名傷者，無論傷勢係點，賠償每人1000令吉。佢5月25號巡視意外現場後召開記者會表示，佢哋公司亦會承擔所有傷者嘅醫藥費，直至到佢哋好返為止。
啟德機場重喺度嗰陣，九龍城迴旋處係連繫機場對外嘅交通道路，所以日日嘅流量非常之高。即使啟德機場搬咗，九龍城太子道、馬頭圍道同亞皆老街都係九龍區嘅交通大動脈，就算迴旋處對上起咗三條行車天橋，等啲車可以兜過迴旋處，但車流都係咁頻繁。
好耐以前，喺以前九龍城聖山東北山腳有舊裂開咗嘅岩石，依舊石就好似問卜嗰啲珓杯，所以啲人就叫佢珓杯石。舊石喺戰時日軍擴建啟德機場嗰陣就冇咗，不過後嚟啲人傳傳下，就變咗叫「靠背石」。後來嗰度起咗個巴士總站，「九龍城巴士總站」，又叫「靠背石巴士總站」，後來改建為九龍城迴旋處而拆咗。
本身仲有條珓杯石村，大概喺而家世運道嘅北面，以前聖山嘅東北面，馬頭涌嘅西南面，衙前塱嘅西北面，望住九龍灣。仲有，嗰時有條珓杯石道，係由馬頭涌道分出嚟嘅。依家嗰度仲同舊石有關係嘅，就得番太子道行車天橋底嘅「靠背石變電站」。
喺七十年代，啟德機場不停發展，仲有海底隧道於1972年通車，東九龍嘅車流經九龍城迴旋處渣去海底隧道。為咗紓緩路面交通流量，政府決定起幾條行車天橋橫跨九龍城迴旋處，喺1972年2月13日至4月28日分階段通車。
機利士南路由佛光街到差館里嘅一段馬路曾經被劃為行人路，兩端路口都裝有紅色嘅T型鐵欄禁止任何車輛駛入，由2011年9月開始重新開闢成一段單線南行嘅行車路，但只限特許車輛使用。而由差館里一路向南到紅磡南道同暢運道交界嘅一段就一直以嚟都可以俾任何車輛行車，當中蕪湖街以北嘅一段係單向南行，其餘路段雙向行車。
309咤叱係香港商業電台叱咤903嘅實驗性質節目，連埋廣告每集係六十分鐘。主持係急急子。響2018年3月3號開始星期六晚八點至九點播放。節目播放一啲電台DJ嘅入行經過，同埋播放由外面寄嚟嘅DEMO。節目前身嘅偷聽DEMO曾經喺《集雜志》度響2017年3月3號到2018年2月23號播出過，喺2018年9月28號起回歸返去做《集雜志》《DEMO實驗室》嘅環節。
有一日，矮仔就請咗海鵬去飲酒，而飲緊酒嗰陣，個矮仔就特登話小珠個手上面嘅8個手鐲係傳家嘅賠嫁手環，一定要向漁女攞樣嘢嚟搞訂情手信先至可以證明佢嘅真心。點知就唔好彩，成日鬼咁硬頸嘅海鵬就噉信咗矮仔講嘅嘢，話要小珠將條手環整佢落嚟做訂情手信。
原嚟南海龍宮嗰度有8個家婆響度。為咗唔想畀七公主返去，結果每個人就畀咗佢束咗條手環，不過呢啲手環都唔除得，因為事但除咗條就死得喇。點知海鵬重係唔信小珠講嘅嘢，話知佢係咪發嗑瘋，結果就掉頭準備想走佬喇。
而小珠為咗想嫁俾海鵬，結果佢用力將條手環掹走咗而死咗喺情人個手度。不過嗰時海鵬已經後悔都嚟唔切喇，就喊得好大聲到地震噉。而海鵬嘅喊聲就俾九洲環長老聽到嗮，就將海鵬引咗嚟大九洲島嗰邊搵到條還魂草嚟救返小珠出嚟，重話還魂草係一定要用男人啲血嚟淋先至可以生得好大樖嚟救返條人命。
點知海鵬就日日用自己嘅血嚟淋還魂草，就係噉，還魂草就越嚟越大樖噉，最後連小珠都救返生喇。結果七公主條仙女就真係嚟咗人間度。就喺結婚嗰日，小珠同班姑娘喺海邊執到好大嚿嘅海蚌返嚟，重挖都嚿好靚嘅寶珠出嚟。
呢條馬路既係珠海入面好出名嘅一條馬路，又係珠海嘅其中一個大嘅睇位。而遊客成日去珠海或澳門都唔會錯過呢度喇。重係珠海人民舉辦重大活動嘅其中一個地方，成日都俾當地居民話成係珠海嘅萬里長城。而呢條馬路甚至重係珠海嘅旅遊觀光地，因為條路有整多人單車嚟搞遊覽景區嘅嘢。
古時明史記載為滿剌加，俾葡萄牙侵佔之後，改叫馬六甲。 根據聯合國教科文組織2008年7月7日加拿大魁北克時間上晝9點半召開嘅世界文化遺產大會，宣佈馬六甲市正式被列入世界遺產名錄。  喺2010年10月20號舉行咗一次活動，宣布馬六甲已經達到經濟合作與發展組織所規定嘅「發達國家」嘅基準，並發表「進步馬六甲2010」嘅聲明。
麻六甲有一個受過良好教育嘅人口，《千年發展目標報告》2015所報告嘅青年識字率為99.5%。 2016年，馬六甲成為馬來西亞最安全嘅居住地。  2017年，國家犯罪率同2016年相比下降咗15.5%，有3096例被記錄在案。
21世紀，馬六甲得到眾多國際讚譽。佢已經被包括福布斯同埋孤獨星球在內嘅幾項出版物所列，成為亞洲同世界頂級旅遊勝地之一。   馬六甲俾 Tripadvisor 列為大馬十大最佳目的地之一。 Waze App 認可馬六甲「最佳駕駛城市」獎。
馬六甲州面積有 1,664 km2。馬六甲州喺馬來西亞半島西南海岸，蘇門答臘對面，西北面係森美蘭，東面係柔佛。馬六甲州佔咗西海岸大約三分之二位置，喺首都吉隆坡以南大約 148 km，喺馬六甲海峽上佔據中心位置。
馬六甲河大致由北至南流過馬六甲州中心線。Kesang River形成咗馬六甲州同柔佛州東部邊界。馬六甲離岸嘅 Besar Island、Upeh Island 同 Undan Island 係馬六甲嘅一部分，可以由碼頭喺馬六甲進入。
馬來西亞半島 Tanjung Tuan  喺馬六甲州一塊飛地，喺森美蘭州海岸，同佢北部接壤。馬六甲有啲棕櫚樹環繞嘅海灘，亦有度假村，海灘包括Tanjung Bidara Beach、Klebang Beach、Puteri Beach同Pengkalan Balak Beach。
馬六甲州2016年總人口大約有931,210人，每年平均人口增長2%，當中27%人口係15歲以下，而8%人口大過60歲。2015年馬六甲人口分佈係66.8%馬來人、1.4%其他馬來西亞土著、26.0% 華人 (215,000）、6.
雞場街係馬六甲唐人街範圍。佢曾經以古董店而出名，但係之後變咗一個以衫、食物同手工藝品為特色嘅出名旅遊景點。馬六甲嘅娘惹展示出獨特嘅精品，例如家具、瓷器、陶器、特色品同食物。佢哋嘅文化喺Baba Nyonya Heritage Museum有展示。
馬六甲嘅印度人主要係泰米爾人，好多人以前係喺橡膠園做嘢ref>Kim, Khoo, Kay . 'Melaka dalam zaman moden'. journalarticle.ukm.my.。但係，依家多人喺珠寶同布料行業到做，亦有好多係零售商、商人同埋財務公司工種。
另外，少部分講馬拉也林文嘅 Malaysian Malayali 同講泰盧固文嘅泰盧固人係馬六甲嘅印度人。All Malaysia Malayalee Association 係一個代表喺馬六甲講馬拉也林文社群嘅組織。
一班講葡萄牙話歸融話嘅克里斯坦人係16世紀同17世紀殖民者嘅後代。即使到咗今日，佢哋仍然保留住好多源自葡萄牙佔領期間嘅傳統，例如「Intrudu」嚟自葡萄牙文單字「Entrudo」、「Santa Cruz」。
馬六甲係一個多語言州屬。馬來語係馬六甲嘅官方語言，喺政府同公共部門中使用。英文亦喺商業同旅遊業中廣泛使用。一種叫「馬六甲馬來語」嘅當地馬來文係一種好特別嘅馬來文，只係喺馬六甲州入面使用。同馬來西亞其他地區相比，呢種「馬六甲馬來語」擁有自己獨特嘅發音同詞彙。
其他族群語言包括各種中國方言、淡米爾文、Malayalam language、泰盧固文、旁遮普文、Kristang language同埋唔同嘅馬拉話歸融話，例如峇峇馬來文同Malaccan Creole Malay。
2010年人口普查亦指出，91.6%馬六甲華人係信佛教，少部分信基督教、各種中國民間信仰同回教。印度人方面，佢哋主要信印度教，少部分信基督教同佛教。非馬來人嘅馬來西亞土著群體主要信基督教，少部分信回教同佛教。
同森美蘭州南部城鎮淡邊臨近嘅馬六甲邊沿城鎮普羅士邦，距離馬六甲市區以北大約30公里，設有馬六甲唯一嘅火車站。喺第二次世界大戰前淡邊同馬六甲市區有鐵道連接，但係戰爭時期畀日軍挪用建材以建造惡名昭彰嘅死亡鐵路。
英雄廣場同惠勝廣場喺馬六甲皇冠百利廣場正對面，以方便消費者。由於英雄廣場佔用咗原本紀念獨立嘅英雄草場，所以英雄廣場頂層有一部份起咗一座新草場以代替舊有嘅草場，以延續英雄草場嘅用途，畀馬六甲重要節日，例如馬六甲歷史城日，可以繼續喺呢度舉辦。
倒夜香出現嚮舊式唐樓社會，無論嚮鄉下村落，或者城市住宅地方，有人嘅地方就有人要大便，冇拉水馬桶廁所就用痰盂疴屎，之後倒埋倒埋落屎塔，上蓋密封，等夜晚有屎車嚟收夜香，清潔工人多數係女工，特別叫做夜香婦，佢哋用毛巾包住個鼻，逐家逐戶拍門話「倒夜香」，住戶就將個屎塔放出去門口、樓梯口轉角咁，夜香婦就會用擔挑搬落街，倒上去倒屎車，運走。
2012年2月6號，王立軍突然走入美國駐成都總領事館，跟手重慶市人民政府新聞辦喺微博宣布佢接受「休假式治療」，引發中國大陸一連串政治事件，史稱王立軍事件。後來佢被捕。2012年9月24號，佢俾人判咗15年監。
額穆個名出自滿文，根據典籍記載，「額穆」係縮寫，記有全名，之後有人攷據，典籍中記嘅滿文全名同對應嘅漢文全名都係訛誤，解出嘅意思亦係附會，全名應該係ᠣᠮᠣᡭᠣᡤᠣᠯᠣ，意思係「湖河路」或者「湖河堡、湖河寨」，當中「湖·河」係指附近嘅塔拉泡、塔拉河，或者係連去鏡泊湖嘅牡丹江，「路」係話當地係古驛站，又解嘅「堡、寨」係話呢度係處聚落。
額穆地方喺渤海國時代曾設湯州靈峰縣，隸屬於中京顯德府。根據《清室》記載，額穆係清皇室愛新覺羅氏嘅發祥之地。清乾隆三年，喺額穆赫索羅呢個驛站度設立佐領衙門，管理住張廣才嶺一帶嘅軍隊、地方事務，境內重有意氣松驛站，連同衙門駐地嘅驛站一齊，係吉林去寧古塔嘅必經之路。
1909年，喺而家額穆鎮駐地設額穆縣，1932年額穆縣治搬去蛟河鎮，之後改名叫蛟河縣，於是額穆由縣府變成蛟河嘅舊縣城。1941年，額穆改屬敦化縣。1946年7月，敦化北部嘅額穆、黃泥河、黑石、官地、沙河站劃出，重新設置額穆縣，不過1948年3月，額穆縣又再拼返入敦化。
新幹線係日本嘅高速鐵路系統，1964年開辦第一條線。而家成個系統全長2,764.6公里，由多個JR公司營運。鐵路列車最高時速可以去到240–320公里，皆因車頭似子彈，有個花名叫子彈火車。而家新幹線喺日本大部分地區都提供服務，包括本州、北海道、九州。
飛躍道係隻源於法國嘅玩意。佢原本係一套軍事嘅訓練方法，但隨後慢慢變成一項運動。玩嘅人由一處地方走去另一度，中間要檻過或跳過所有障礙，同埋用設施幫手。一般係喺條街上面玩，冇特定嘅場地，亦冇規則。呢種運動幾危險，因為呢個運動好考玩家嘅身手、膽色同腦筋。
葉玉萍係香港息影女藝人同埋保險地產人士、前亞洲電視同無綫電視演員。1981年曾經喺參加第一屆麗的電視嘅學員，其後開始先喺亞洲電視當演員，同期畢業同學重有何家勁、黃秋生同麥翠嫻等人，1991年約滿離開亞洲電視，之後曾經轉到去無綫電視，一直至到了1995年走人，老公係楊得時結婚，從此息影退出娛樂圈轉行做生意。